钦定古今图书集成/明伦汇编/官常典/第243卷 > 朱善
## 钦定古今图书集成/明伦汇编/官常典/第243卷 > 朱善

按《明外史》本传：“善字备万，丰城人。九岁通经史大义，
能属文。元末兵乱，隐山中，著《诗经解颐史辑》。事继母
以孝闻。洪武初，为南昌教授。八年，对廷试第一，授翰
林院修撰。奏对失旨，谪辽东教授，未至，放还乡，召为
翰林待诏。上疏论《婚姻律》曰：‘民间姑舅子若女及两
姨子若女，法不得为婚仇家诋讼，或已聘见绝，或既
婚复离，或成婚有年，儿女成行，有司逼夺’。”按旧律：“尊
长卑幼相与为婚者有禁。”若谓母之姊妹与己之身，
是为姑舅两姨，不可以卑幼上匹尊属，姑舅两姨，子
女无尊卑之嫌。成周时，王朝所与为婚者，不过齐、宋、
陈、杞，称异姓大国曰“伯舅”，小国曰叔舅，其世为婚姻
可知。列国齐、宋、鲁、秦、晋，亦各自为甥“舅之国，后世晋
王、谢、唐、崔、卢、潘、杨之睦，朱、陈之好，皆世为婚媾。温峤
以舅子娶姑女吕荣公夫人张氏，乃待制张昷女，待
制夫人即荣公母，申国夫人姊也。今江浙此事尤多，
以致讼狱系兴，愿下群臣议，弛其禁。”帝是之。十八年，
擢文渊阁大学士，论说多称旨。尝讲《家人卦、心箴》，帝
大悦。未几，请告归。卒年七十二。卒之前，有星如虹坠
其舍。正德中，谥《文恪》。